Patrimoni, música, gastronomia i tradicions per a disfrutar a Llíria estes festes
17 de desembre de 2024

Un any més, la Regidoria de Turisme de Llíria ha dissenyat noves visites guiades perquè les famílies i visitants puguen disfrutar, estos dies previs a Nadal, d'una oferta d'oci patrimonial per a conéixer tots els Béns d'Interés Cultural i el Monument Nacional que posseïx la capital del Camp de Túria.

Dissabte que ve, 21 de desembre, a més de l'horari d'obertura dels diferents monuments, es podrà participar en una visita guiada a la Llíria Romana, que farà un recorregut per la història del Santuari Oracular i Termes de Mura, els Mausoleus romans i la rèplica del mosaic dels Dotze Treballs d'Hèrcules a Ca Porcar.

L'activitat és gratuïta i començarà a les 12.30 hores, per a finalitzar a l'hora de dinar i poder degustar així l'oferta gastronòmica de la restauració de la localitat. És necessària la inscripció prèvia través de la Tourist Info o la web i App de l'ajuntament.

La visita a Llíria en esta jornada es podrà prolongar a la vesprada i nit, per a disfrutar de la seua música amb els diferents concerts de Nadal que oferiran l'Agrupació Musical Edetana “Vicente Giménez”, l'Orquestra i Cor de la Banda Primitiva, i Banda Simfònica de la Unió Musical.

Per a l'edil de Turisme, Paco García, el Nadal a Llíria “es vist de gala per a oferir patrimoni, música, gastronomia i tradició, amb una gran programació cultural plena d'activitats de les diferents regidories i associacions del municipi en diferents espais de la ciutat, així com una oferta comercial que plena d'esperit nadalenc cada aparador del comerç local”.

Betlem monumental 

Un altre dels reclams més importants en estes festes de Nadal, a la ciutat i tota la comarca, és el betlem monumental i diorames que el mestre betlemista local, Miguel Alcocer Simeó, oferix cada any.

L'Assumpció de Llíria, que ha sigut recentment declarada basílica menor pel Papa Francesc, acull este entranyable i grandiós betlem, que “de ben segur farà les delícies de grans i xicotets amb tot el seu color, esplendor, passatges i detalls que només Alcocer sap transmetre amb el seu treball i qualitat artística”, ha comentat Paco García.

Es podrà visitar fins al 6 de gener, en horari de 18.30 a 20.30 hores, o també es podran fer visites guiades concertades amb el propi betlemista.

“Tardeo” per a acomiadar 2024 

A més, com a novetat el dia 31 de desembre, l'Ajuntament de Llíria ha programat un “Tardeo” per a acomiadar l'any, amb l'animació musical dels grups KM0 i Vintage Band. Serà de 16.00 a 20.00 hores a la plaça de Partidors.

Tota la informació es pot trobar en les pàgines web de l'Ajuntament i de Turisme Llíria, així com també en les xarxes socials i en els diferents punts d'informació municipal.